**Matti Mounir Lamberg** (s. 6. tammikuuta 1993 Kiiminki) on suomalainen entinen jääkiekkoilija, pelipaikaltaan oikea laitahyökkääjä. Hän edusti urallaan SM-liigassa Jokereita, Helsingin IFK:ta, Vaasan Sportia ja Porin Ässiä tehden yhteensä 132 runkosarja- ja yhdeksässä playoff-ottelussa tehot 12+12=24. Lamberg keräsi yhteensä 192 jäähyminuuttia. Hänet tunnettiin pelityyliltään pääasiassa voimahyökkääjänä, joka Elite Prospectsin analyysin mukaan pelasi pääasiassa "rouhijana" alemmissa ketjuissa, teki kovasti töitä ja taklasi kovaa, jonka myötä Lamberg otti toisinaan turhia jäähyjä. Hän laukoi oikealta. Lamberg kärsi urallaan myös paljon loukkaantumisista ja hän päätti lopettaa pelaajauransa terveydellisistä syistä vain 26-vuotiaana elokuussa 2019.

Ura
---

### Seuraura

Lamberg syntyi Kiimingissä, mutta vietti lapsuutensa Haapavedellä. Hän on Haapaveden Urheilijoiden kasvatti. Lamberg siirtyi 13-vuotiaana Oulun Kärppiin, jonka harjoituksissa hän kulki päivittäin noin 240 kilometrin matkan kahden kauden ajan, kunnes Lamberg muutti 15-vuotiaana yksin Ouluun. Hän pelasi Kärppien ohella myös kaksi B-nuorten I-divisioonaottelua Laser HT:ssä kaudella 2009–2010. Lamberg voitti Kärpissä C-nuorten Suomenmestaruuden vuonna 2008 ja B-nuorten SM-hopeaa vuonna 2011. Kauden 2010–2011 hän pelasi lähinnä seuran A-nuorissa, mutta teki myös debyyttinsä miesten peleissä pelaamalla viisi ottelua Mestis-joukkue Kiekko-Laserissa.

Kauden 2011–2012 Lamberg toimi Kärppien A-nuorten varakapteenina. Hän pelasi kaudella myös kaksi ottelua Kiekko-Laserissa, joka ajautui kuitenkin konkurssiin joulukuussa 2011 ja joukkueen Mestis-kausi päättyi tähän. Lamberg pelasi kauden aikana myös yhden European Trophy -harjoitusottelun Kärppien SM-liigajoukkueessa.

Toukokuussa 2012 Lamberg teki yksivuotisen SM-liigasopimuksen Jokereiden kanssa. Hän aloitti kautensa lähtökohtaisesti loukkaantuneiden paikkaajana, mutta sai vastuuta joukkueen kokoonpanossa 1. syyskuuta 2012 Helsingin IFK:ta vastaan pelatun European Trophy -ottelun jälkeisten pelikieltojen takia. Lamberg teki liigadebyyttinsä samaa joukkuetta vastaan kauden avauskierroksella 13. syyskuuta 2012 ja sai paikallisottelussa jääaikaa 9.50 minuuttia. Ensimmäisen liigamaalinsa hän teki kolmannessa ottelussaan Turun Palloseuraa vastaan, saavuttaen samassa ottelussa lisäksi kaksi syöttöpistettä. Lamberg palkittiin ottelun *Ilta-Sanomien* yhden tähden tähtipelaajana. Kaikkiaan hän pelasi kauden 2012–2013 aikana SM-liigassa 19 runkosarjaottelua tehopistein 2+4=6. Syyskaudella tullut aivotärähdys esti kuitenkin Lambergin läpimurron ja kevätkaudella hän kärsi myös nilkkavammasta. Lamberg pelasi kauden aikana miesten pelejä myös kahden Mestis-ottelun verran Kiekko-Vantaassa. Joulukuussa 2012 hän teki kaksivuotisen jatkosopimuksen Jokereiden kanssa.

Alkukaudella 2013–2014 Lamberg otti paikkansa Jokereiden SM-liigajoukkueen vakiokokoonpanosta, mutta ei loukkaannuttuaan pelannut enää loppukaudella liigassa, vaan se eteni lainalla Kiekko-Vantaassa. Hän ei jatkanut enää KHL:ään siirtyneissä Jokereissa, vaan jatkaa kaudella 2014–2015 SM-liigauraansa kaksivuotisella sopimuksella Helsingin IFK:ssa. Lamberg kuitenkin loukkaantui kauden aikana toistuvasti; hän joutui ylävartalovamman vuoksi sivuun lokakuussa 2014. Marraskuussa Lamberg loukkaantui heti paluuottelussaan ja palattuuaan kaukaloihin helmikuussa 2015 hän loukkasi nilkkansa maaliskuussa vain kolmen pelatun ottelun jälkeen. Yhteensä Lamberg pelasi kauden aikana vain 13 SM-liiga ja seitsemän Mestarien liigan ottelua.

Toukokuussa 2015 Lamberg joutui nilkkaleikkaukseen ja hän oli sivussa koko syyskauden 2015–2016. Lamberg oli jälleen pelikunnossa tammikuussa, ja palasi kaukaloihin helmikuussa 2016. Hän pelasi loppukaudella HIFK:ss neljä runkosarja- ja kaksi playoff-ottelua. Lamberg voitti kauden päätteeksi SM-hopeaa. Hän pelasi kauden aikana myös kuusi ottelua lainalla Kiekko-Vantaassa.

Lamberg siirtyi kaudeksi 2016–2017 Mestikseen perustettuun Espoo Unitediin. Hän pelasi siellä kuusi ottelua, kunnes lokakuussa 2016 Lamberg palasi SM-liigaan ja siirtyi loppukauden sopimuksella Vaasan Sportin riveihin. Joukkuetta valmensi hänelle Jokereista tuttu Tomek Valtonen. Lambergin teholumkema +3 oli Sportin yli puolet kaudet pelanneista joukkueen paras.

Kaudeksi 2017–2018 Lamberg siirtyi kaksivuotisella sopimuksella Porin Ässiin. Syyskuussa 2017 hän sai peräti 13 ottelun mittaisen pelikiellon taklattuaan Jukureiden Valtteri Hietasta päähän. Lambergin pelikieltoa ankaroitti kolmella ottelulla hänen aiempi kurinpitohistoriansa. Ässät valitti rangaistuksesta ja haki pelikieltoon lyhennystä, mutta Urheilun oikeusturvalautakunta ei kuitenkaan muuttanut tuomiota. Kaudeksi 2018–2019 Lamberg nimettiin joukkueen varakapteeniksi. Hänen kautensa jäi loukkaantumisen vuoksi kuitenkin vain kahdeksan ottelun mittaiseksi.

Elokuussa 2019 Lamberg ilmoitti omalla Twitter-tilillään lopettavansa pelaajauransa vain 26-vuotiaana. Hän kertoi mitanneensa uransa aikana ulos sen, mitä terveyden rajoissa oli mitattavissa.

Kaudella 2019-2020 Lamberg aloitti NHL-seura Washington Capitalsin kykyjenetsijänä.

### Maajoukkeura

Lamberg pelasi alle 20-vuotiaiden MM-kilpailuissa vuonna 2013. Yhteensä hän on pelannut 21 nuorten ja 11 poikien maaottelua.

Muuta
-----

Lambergin isä oli kotoisin Marokon Meknesistä ja oli etniseltä taustaltaan berberi.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2010–2011 | Kärpät | A-SM | 32 | 9 | 7 | 16 | 18 | – | – | – | – | – |
|  | Kiekko-Laser | Mestis | 5 | 0 | 0 | 0 | 0 | – | – | – | – | – |
| 2011–2012 | Kärpät | A-SM | 44 | 6 | 8 | 14 | 63 | 3 | 0 | 0 | 0 | 2 |
|  | Kiekko-Laser | Mestis | 2 | 0 | 0 | 0 | 0 | – | – | – | – | – |
| 2012–2013 | Kiekko-Vantaa | Mestis | 2 | 0 | 0 | 0 | 4 | – | – | – | – | – | JMM | 6 | 0 | 2 | 2 | 6 |
|  | Jokerit | A-SM | 4 | 0 | 2 | 2 | 0 | – | – | – | – | – |
|  | Jokerit | SM-liiga | 19 | 2 | 4 | 6 | 14 | – | – | – | – | – |
| 2013–2014 | Jokerit | SM-liiga | 22 | 1 | 0 | 1 | 33 | – | – | – | – | – |
|  | Kiekko-Vantaa | Mestis | 12 | 6 | 2 | 8 | 18 | 3 | 2 | 1 | 3 | 2 |
| 2014–2015 | HIFK | SM-liiga | 13 | 3 | 3 | 6 | 8 | – | – | – | – | – |
| 2015–2016 | Kiekko-Vantaa | Mestis | 6 | 0 | 3 | 3 | 8 | – | – | – | – | – |
|  | HIFK | SM-liiga | 4 | 0 | 0 | 0 | 0 | 2 | 0 | 0 | 0 | 2 |
| 2016–2017 | Espoo United | Mestis | 6 | 0 | 1 | 1 | 18 | – | – | – | – | – |
|  | Sport | SM-liiga | 34 | 4 | 3 | 7 | 59 | – | – | – | – | – |
| 2017–2018 | Ässät | SM-liiga | 32 | 2 | 2 | 4 | 58 | 7 | 0 | 0 | 0 | 16 |
| 2018–2019 | Ässät | SM-liiga | 8 | 0 | 0 | 0 | 2 | – | – | – | – | – |
| 7 kautta | yhteensä | SM-liiga | 132 | 12 | 12 | 24 | 174 | 9 | 0 | 0 | 0 | 18 |

Lähteet
-------

* Matti Lamberg The Internet Hockey Databasessa (englanniksi)
* Matti Lamberg Eurohockey-sivustolla (englanniksi)
* Matti Lamberg *Elite Prospects*. Everysport Media Group AB.  (englanniksi)

### Viitteet

1. ↑  Jokeri-luotsi HIFK:n kaadosta: Peli oli huikea *Sportti.com*.  4.10.2012. Sport Content Oy. Viitattu 6.4.2014.
2. 1 2 3  Laiho, Harri: Matti Mounir Lambergin erilainen tie – äiti näki palon jääkiekkoon ja päästi pojan omilleen jo lapsena *satakunnankansa.fi*.  23.10.2017. Alma Media Suomi Oy. Viitattu 24.10.2017.
3. ↑  Lamberg: IFK on minun näköinen jengi *hifk.fi*.  3.6.2014. Oy HIFK Hockey Ab.  Arkistoitu 7.2.2016. Viitattu 28.1.2016.
4. 1 2 3 4 5 6 7  Matti Lamberg *Elite Prospects*. Everysport Media Group AB.  (englanniksi)
5. 1 2  Seppä, Lassi: Kovista taklauksistaan tunnettu Matti Lamberg lopettaa uransa 26-vuotiaana *Jatkoaika.com*.  16.8.2019. Jatkoaika r.y. Viitattu 17.8.2019.
6. ↑  Ala-Kivimäki, Petteri: Tämä nuori mies taklaa läpi *HS.fi*.  24.12.2012. Sanoma Media Finland Oy. Viitattu 18.4.2017.
7. ↑  Jokerit vahvistuu yliopistojenkillä *Jatkoaika.com*.  14.5.2012. Jatkoaika r.y. Viitattu 12.9.2012.
8. ↑  Tilastot - Liiga *liiga.fi*.  13.9.2012. Jääkiekon SM-liiga Oy. Viitattu 15.9.2012.
9. ↑  Tilastot - Liiga *liiga.fi*.  21.9.2012. Jääkiekon SM-liiga Oy. Viitattu 22.9.2012.
10. ↑  Huisman, Eetu: Jokerien pelaaja-arvostelut 2012–13: Olivatko odotukset kohtuullisia? *Jatkoaika.com*.  11.4.2013. Jatkoaika r.y. Viitattu 2.5.2013.
11. ↑  Jokerit solmi jälleen tukun jatkosopimuksia *Jatkoaika.com*.  17.12.2012. Jatkoaika r.y. Viitattu 17.12.2012.
12. ↑  Suvinen, Teemu: Jokereiden pelaaja-arvostelut 2013-2014 *Jatkoaika.com*.  30.3.2014. Jatkoaika r.y. Viitattu 6.4.2014.
13. ↑  Michael Keränen HIFK:n haaviin *Jatkoaika.com*.  30.4.2014. Jatkoaika r.y. Viitattu 1.6.2014.
14. ↑  Pienimaa, Eemeli: HIFK-hyökkääjä kävi leikkauksessa – edessä pitkä huili *MTVuutiset.fi*.  5.12.2014. MTV Oy. Viitattu 31.3.2015.
15. ↑  Hoffrén, Sami: HIFK:n hyökkääjän uskomaton epäonni jatkuu – sairastuvalla taas tungosta *is.fi*.  5.3.2015. Sanoma Media Finland Oy. Viitattu 31.3.2015.
16. ↑  Stubin, Teemu: HIFK-hyökkääjä julkaisi koskettavan tekstin vammahelvetistään: "Varmaan sata sanoi, että homma on siinä" *iltalehti.fi*.  22.1.2016. Alma Media Suomi Oy. Viitattu 28.1.2016.
17. ↑  Miettinen, Heikki: Espoon Mestis-seuran nimi yhä salaisuus, Hirschovitsia houkutellaan *HS.fi*.  2.6.2016. Sanoma Media Finland Oy. Viitattu 2.6.2016.
18. ↑  Sport ja Espoo United vaihtokaupoilla - Lamberg Vaasaan *Jatkoaika.com*.  15.10.2016. Jatkoaika r.y. Viitattu 15.10.2016.
19. ↑  Elite Prospects - Sport *eliteprospects.com*. Everysport Media Group. Viitattu 15.3.2019. (englanniksi)
20. ↑  Ässille nippu uusia sopimuspelaajia *Jatkoaika.com*.  18.4.2017. Jatkoaika r.y. Viitattu 18.4.2017.
21. ↑  Seppä, Lassi: Lambergille mittava pelikielto *Jatkoaika.com*.  15.9.2017. Jatkoaika r.y. Viitattu 29.3.2018.
22. ↑  Hurmerinta, Eero: Lambergin pelikielto pysyy entisellään *Jatkoaika.com*.  6.10.2017. Jatkoaika r.y. Viitattu 29.3.2018.
23. ↑  Tommi Taimi on Ässien kapteeni kaudella 2018-2019 *assat.com*.  1.9.2018. HC Ässät Pori Oy. Viitattu 2.9.2018.
24. ↑  Hurmerinta, Eero: Suomalaiset NHL:n kulisseissa: Vain neljä NHL-joukkuetta ilman suomalaista kykyjenetsijää *Jatkoaika.com*.  30.9.2019. Viitattu 12.10.2019.
25. ↑  Kiekko-Laserin Mestis-kauden tilastot hylätty joukkueen konkurssin takia.